ΨΗΦΙΣΜΑ ΑΛΛΗΛΕΓΓΥΗΣ 
ΣΤΟΝ ΣΥΝΑΔΕΛΦΟ ΦΩΤΟΡΕΠΟΡΤΕΡ ΝΙΚΟ ΠΗΛΟ

Καταδικάζουμε απερίφραστα τη σύλληψη και δίωξη, με σωρεία κακουργηματικών κατηγοριών, του φωτορεπόρτερ Νίκου Πηλού, μέλους της Ένωσης Ανταποκριτών Ξένου Τύπου. Η επίθεση εναντίον του είναι επίθεση σε όλους μας.
Ο συνάδελφός μας, που την Τρίτη 22 Νοέμβρη βρισκόταν στα Προσφυγικά της Λεωφόρου Αλεξάνδρας για ρεπορτάζ πάνω σε αστυνομική επιχείρηση στην περιοχή, προσήχθη στη ΓΑΔΑ παρότι έκανε γνωστή την ιδιότητά του. Μετά από πολύωρη κράτησή του, κατά την οποία στερήθηκε βασικών δικαιωμάτων (επικοινωνία με δικηγόρο, εκπροσώπους Ενώσεων κλπ), η προσαγωγή του μετατράπηκε προκλητικά σε σύλληψη.
Το κατηγορητήριο δε που του αποδόθηκε, όπως και σε όλους τους συλληφθέντες, είναι αδιανόητο: «Βία κατά υπαλλήλων και δικαστικών προσώπων», «Διατάραξη κοινής ειρήνης», «Πρόκληση απλής σωματικής βλάβης κατά συναυτουργία», «Απόπειρα βαριάς σωματικής βλάβης κατά συναυτουργία», «Φθορά ξένης ιδιοκτησίας από κοινού», «Ρύθμιση θεμάτων που αφορούν όπλα, πυρομαχικά, εκρηκτικές ύλες, εκρηκτικούς μηχανισμούς και άλλες διατάξεις».
Η πρωτοφανής αυτή επίθεση αποτελεί μία ακόμη τραγική πρωτιά της χώρας μας στη φίμωση του τύπου και του ελεύθερου ρεπορτάζ που τη διασύρει ξανά διεθνώς. Είναι άλλη μια απόδειξη ότι η δημοσιογραφία και ο τύπος είναι σήμερα υπό διωγμό από την κυβέρνηση και την αστυνομία.
Εκφράζουμε την αμέριστη συμπαράσταση και στήριξή μας στον συνάδελφο Νίκο Πηλό. Απαιτούμε την απόσυρση όλων των αστήριχτων εναντίον του κατηγοριών. Στην περίπτωση που αυτό δεν ικανοποιηθεί και ο φωτορεπόρτερ οδηγηθεί στα δικαστήρια, εξουσιοδοτούμε το ΔΣ της ΕΣΠΗΤ να καλέσει συγκέντρωση στο πλευρό του (αν χρειάζεται με στάση εργασίας). Το ίδιο καλούμε να κάνουν όλες οι Ενώσεις του κλάδου.
Δηλώνουμε ρητά ότι η δημοσιογραφία δεν ασκείται καθ’ υπόδειξη της αστυνομίας και της εκάστοτε κυβέρνησης.

